For nogle uger siden kom en ambulance med blå blink buldrende forbi Torben Lund på Egholm. Det blev lidt af et wakeup-call for øboen. Efter episoden fik han et opkald fra Vagtcentralen, som spurgte, om det virkelig kunne passe, at øen ikke havde en hjertestarter. Det måtte Torben Lund svare ja til, og det nagede ham. For hvorfor har en ø med 53 indbyggere og omtrent 100.000 turister om året ikke en hjertestarter, tænkte han. Handlingens mand Det fik Torben Lund til at trække i arbejdstøjet og afsøge mulighederne for at få én eller to hjertestartere til Egholm. Efter et par telefonopkald var han hurtigt fortrøstningsfuld. - Et par virksomheder indvilgede hurtigt i at spytte lidt penge i kassen, og så gav Egholm Samråd (Egholms beboere, red.) resten, og så havde vi hurtigt penge til den første hjertestarter, fortæller en begejstret Torben Lund. Desuden ringede en gammel bekendt til Torben Lund og fortalte, at han havde en hjertestarter liggende, som blot manglede et nyt batteri, og den kunne Torben Lund få kvit og frit. Så var målsætningen egentligt nået, men det afholdt ikke ildsjælen fra at afsøge mulighederne for at få en tredje, så øen var endnu bedre dækket ind. Giver tryghed Den handlekraftige mand fik nys om, at konferencecentret Egholm Vestergård havde en hjertestarter, der dog ikke var offentligt tilgængelig. I hvert fald ikke indtil nu. For konferencecentret kunne godt se det fornuftige i at gøre hjertestarteren offentlig tilgængelig, og derfor tilbød Torben Lund dem at købe et skab, som den kunne stå i. På bare et par uger var de tre hjertestartere dermed i hus. - Jeg er utrolig glad og tilfreds. Det er dejligt mit netværk har villet hjælpe med at øge trygheden. Tænk hvis der skulle ske et eller andet. Kan vi bare redde et menneskeliv, så er de penge her givet så fantastisk godt ud, så derfor synes jeg, at det er helt formiddabelt, at vi får dem op. Den ene hjertestarter kommer til at stå ved Restaurant Kronborg, den anden ved Vestergård, mens det endnu ikke er helt på plads, hvor den tredje bliver sat op.

Referat:
Det bliver fremover mere trygt at besøge Egholm.